KIRJALLINEN KYSYMYS E-3357/02

esittäjä(t): Laura González Álvarez (GUE/NGL) komissiolle

(27. marraskuuta 2002)

Aihe: Jäteautojen jatkuva liikenne Macastressa (Valencia-Espanja)

Macastren keskustan läpi Dos Aguasin kaatopaikalle päivittäin ajavat noin 100 jätelastissa olevaa kuorma-autoa aiheuttavat vakavia ongelmia asukkaille. Jätekuljetusten hoitaminen raskailla ajoneuvoilla ilman että kuormat olisi suljettu tiiviisti aiheuttaa vakavia hajuhaittoja, jäteveden leviämistä, melua jne.

Macastren asukkaat eivät joutuisi kärsimään näistä haitoista, jos Valencian jätehuollosta ja jätteidenkuljetuksesta Dos Aguasin kaatopaikalle vastaavat viranomaiset noudattaisivat alaa koskevaa yhteisön lainsäädäntöä.

Jätehuoltodirektiivien 75/442/ETY(1) ja 91/156/ETY(2) eräänä tavoitteena oli suojella ihmisten terveyttä ja ympäristöä jätteiden keruusta, kuljetuksesta, käsittelystä ja loppusijoittamisesta johtuvilta haittavaikutuksilta?

Mihin toimiin komissio aikoo ryhtyä varmistaakseen yhteisön lainsäädännön noudattamisen tässä tapauksessa?

(1) EYVL L 194, 25.7.1975, s. 39.

(2) EYVL L 78, 26.3.1991, s. 32.

Margot Wallströmin komission puolesta antama vastaus

(16. tammikuuta 2003)

Yhteisön jätelainsäädännön osalta on tärkeä korostaa, että jätteistä 15. heinäkuuta 1975 annetussa neuvoston direktiivissä 75/442/ETY, sellaisena kuin se on muutettuna(1), säädetään jäsenvaltioille useita jätehuoltoon liittyviä velvoitteita, jotka liittyvät muun muassa jätteiden keräämisen ja kuljettamiseen.

Direktiivin 4 artiklassa säädetään, että jäsenvaltioiden on toteutettava tarvittavat toimenpiteet sen varmistamiseksi, että jätteet hyödynnetään tai niistä huolehditaan vaarantamatta ihmisten terveyttä ja käyttämättä menettelyjä tai menetelmiä, joista voi aiheutua vahinkoa ympäristölle, ja erityisesti, että ei tuoteta melu- tai hajuhaittoja. Jäsenvaltioiden on myös toteutettava tarvittavat toimenpiteet jätteiden hylkäämisen, upottamisen tai valvomattoman huolehtimisen estämiseksi. Lisäksi 8 artiklassa säädetään, että jäsenvaltioiden on varmistettava, että jokainen jätteen haltija antaa jätteet yksityisen tai julkisen jätteenkeräilijän käsiteltäväksi taikka hyödyntää tai käsittelee jätteet itse noudattaen direktiivin säännöksiä. Direktiivin 12 artiklan mukaan toimivaltaisten viranomaisten on rekisteröitävä jätteitä keräilevät ja kuljettavat yritykset, joiden toiminta ei ole luvanvaraista. Lopuksi 13 artiklassa säädetään, että viranomaisten on tehtävä määräajoin asianmukaiset tarkastukset jätteitä keräilevissä ja kuljettavissa yrityksissä voidakseen varmistaa direktiivin velvoitteiden noudattamisen.

Neuvoston direktiivissä 75/442/ETY annettujen säännösten lisäksi vaarallisista jätteistä 12. joulukuuta 1991 annetussa neuvoston direktiivissä 91/689/ETY(2) vahvistetaan lisävaatimuksia, jotka liittyvät vaarallisten jätteiden kuljettamiseen.

Jos parlamentin jäsenellä tai jollakin muulla henkilöllä on todisteita siitä, että mainittuja yhteisön vaatimuksia ei noudateta, asiasta voi tehdä komissiolle virallisen valituksen.

(1) Direktiivi sellaisena kuin se on muutettuna 18. maaliskuuta 1991 annetulla neuvoston direktiivillä 91/156/ETY ja 24. toukokuuta 1996 tehdyllä komission päätöksellä 96/350/EY (EYVL L 135, 6.6.1996).

(2) EYVL L 377, 31.12.1991.